Halvdelen af danskerne ønsker, at det altid skal være muligt at vælge et vegetarmåltid i de offentlige kantiner. Og halvdelen af danskerne ønsker at spise mindre kød.

Sådan lyder en af begrundelserne for et forslag om, at alle offentlige institutioner som skoler, daginstitutioner, plejehjem og medarbejderkantiner i Aarhus Kommune skal tilbyde en fast mulighed for et plantebaseret måltid. Vegetarmåltiderne skal så vidt muligt desuden være økologiske og basere sig på lokale sæsonråvarer.

Læs også Disse bøffer er lavet 100 procent af planter

Forslaget kommer fra de tre aarhusianske byrådspolitikere Liv Gro Jensen (Alternativet), Eva Borchorst Mejnertz (Det Radikale Venstre) og Camilla Fabricius (Socialdemokraterne).

De tre politkere mener, at Aarhus Kommune med dette forslag vil yde et skelsættende bidrag til en bæredygtig fødevarestrategi, der skal bremse klimaforandringer og være med til, at kommunen i 2030 når målet om at være CO2 neutral.

Kød er klimasynder

"I hele Danmark serveres der dagligt op mod 800.000 måltider årligt i det offentlige. Mange af dem i Aarhus. Som kommune bør vi hæve ambitionerne for at skabe en mere klimavenlig kost og samtidig give borgerne mulighed for at vælge plantebaserede måltider, hvad enten motivationen er de positive effekter for klimaet, miljøet eller sundheden. Vi ved at rigtig mange aarhusianske køkkener allerede er meget langt fremme, har gode tal på klimakøkkendagsorden. Det anerkender vi, og ønsker at tage deres erfaringer endnu længere," skriver politikerne i beslutningsforslaget fra Socialdemokratiet, Det Radikale Venstre og Alternativet.

Læs også Aarhus: De kommunale køkkener er nu 60 procent økologiske

Politikerne påpeger i forslaget, at køer og grise står for næsten 19 procent af den samlede CO2-udeledning i Danmark, og at Danmark er et af verdens mest kødspisende lande. Hver dansker spiser i snit 52 kilo kød om året.

Forslaget vil ifølge politikerne finansiere sig selv ved et mindre forbrug af kød. Det er på dagsordenen til byrådsmødet onsdag 12. december i Aarhus Kommune.

Forslag: